CELEX: 52018PC0253
Language: ro
Date: 2018-04-30
Title: Propunere de DECIZIE DE PUNERE ÎN APLICARE A CONSILIULUI privind supunerea noilor substanțe psihoactive N-fenil-N-[1-(2-feniletil)piperidin-4-il]ciclopropancarboxamidă (ciclopropilfentanil) și 2-metoxi-N-fenil-N-[1-(2-feniletil)piperidin-4-il]acetamidă (metoxiacetilfentanil) unor măsuri de control

COMISIA EUROPEANĂ
            Bruxelles, 30.4.2018
            COM(2018) 253 final
            2018/0118(NLE)
            Propunere de
            DECIZIE DE PUNERE ÎN APLICARE A CONSILIULUI
            privind supunerea noilor substanțe psihoactive N-fenil-N-[1-(2-feniletil)piperidin-4-il]ciclopropancarboxamidă (ciclopropilfentanil) și 2-metoxi-N-fenil-N-[1-(2-feniletil)piperidin-4-il]acetamidă (metoxiacetilfentanil) unor măsuri de control
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive
                  1
                prevede o procedură cu trei etape în urma căreia o nouă substanță psihoactivă poate fi supusă unor măsuri de control în întreaga Uniune.
            
            
               La 19 decembrie 2017 a fost publicat raportul comun al Observatorului European pentru Droguri și Toxicomanie (OEDT) și al Europol, elaborat în conformitate cu articolul 5 din Decizia 2005/387/JAI a Consiliului. La 29 ianuarie 2018, în urma cererii formulate de Comisie și de opt state membre și în temeiul articolului 6 alineatul (1) din decizia Consiliului menționată anterior, Consiliul a solicitat o evaluare a riscurilor generate de consumul, producția și traficul noilor substanțe psihoactive N-fenil-N-[1-(2-feniletil)piperidin-4-il]ciclopropancarboxamidă (ciclopropilfentanil) și 2-metoxi-N-fenil-N-[1-(2-feniletil)piperidin-4-il]acetamidă (metoxiacetilfentanil), a implicării grupurilor infracționale organizate și a posibilelor consecințe ale introducerii unor măsuri de control al acestor substanțe.
            
            
               Riscurile pe care le implică substanțele ciclopropilfentanil și metoxiacetilfentanil au fost evaluate de Comitetul științific al OEDT, conform dispozițiilor articolului 6 alineatele (2), (3) și (4) din decizia Consiliului menționată anterior. Rapoartele de evaluare a riscurilor au fost transmise Comisiei și Consiliului la 23 martie 2018. Principalele rezultate ale evaluării riscurilor sunt următoarele:
            
            
               Ciclopropilfentanil
            
            
               ·Substanța ciclopropilfentanil este un opioid sintetic înrudit din punct de vedere structural cu fentanilul, o substanță controlată la nivel internațional. Ciclopropilfentanilul este înrudit structural și cu substanța butirfentanil, o altă substanță controlată la nivel internațional.
            
            
               ·Ciclopropilfentanilul este disponibil în Uniunea Europeană cel puțin din luna iunie 2017 și a fost detectat în șase state membre. În perioada iunie-decembrie 2017, două state membre au raportat 77 de decese în care a fost confirmată expunerea la ciclopropilfentanil. În cazul a cel puțin 74 decese, substanța ciclopropilfentanil a fost cauza deceselor sau este posibil să fi contribuit la acestea. 
            
            
               Metoxiacetilfentanil
            
            
               ·Substanța metoxiacetilfentanil este un opioid sintetic înrudit din punct de vedere structural cu fentanilul, o substanță controlată la nivel internațional. Metoxiacetilfentanilul este înrudit structural și cu substanțele ocfentanil și acetilfentanil, ambele substanțe fiind controlate la nivel internațional.
            
            
               ·Metoxiacetilfentanilul este disponibil în Uniunea Europeană cel puțin din luna noiembrie 2016 și a fost detectat în unsprezece state membre în perioada iunie-decembrie 2017. Au fost raportate 13 decese de către patru state membre în cazul cărora a fost confirmată expunerea la metoxiacetilfentanil. În cazul a cel puțin șapte decese, substanța metoxiacetilfentanil a fost cauza deceselor sau este posibil să fi contribuit la acestea. 
            
            
               În conformitate cu articolul 8 alineatul (1) din Decizia 2005/387/JAI a Consiliului, în termen de șase săptămâni de la data primirii rapoartelor de evaluare a riscurilor, Comisia prezintă Consiliului fie o inițiativă privind supunerea noilor substanțe psihoactive la măsuri de control în întreaga Uniune, fie un raport în care explică motivul pentru care o astfel de inițiativă nu este considerată necesară. Conform hotărârii Curții de Justiție din 16 aprilie 2015 în cauzele conexate C-317/13 și C-679/13, Parlamentul European trebuie să fie consultat înainte de adoptarea unui act întemeiat pe articolul 8 alineatul (1) din Decizia 2005/387/JAI a Consiliului. 
            
            
               Pe baza constatărilor rapoartelor de evaluare a riscurilor, Comisia consideră că există motive ca această substanță să fie supusă unor măsuri de control în întreaga Uniune. Conform rapoartelor de evaluare a riscurilor, toxicitatea acută a substanțelor ciclopropilfentanil și metoxiacetilfentanil poate afecta grav sănătatea oamenilor.
            
            
               2.
                     OBIECTIVUL PROPUNERII 
            
            
               Obiectivul prezentei propuneri de decizie de punere în aplicare a Consiliului este de a solicita statelor membre să supună substanțele ciclopropilfentanil și metoxiacetilfentanil măsurilor de control și sancțiunilor penale, astfel cum se prevede în legislația lor, în baza obligațiilor care le revin în temeiul Convenției unice din 1961 a Organizației Națiunilor Unite asupra stupefiantelor, astfel cum a fost modificată prin Protocolul din 1972.
            
            
               2018/0118 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind supunerea noilor substanțe psihoactive N-fenil-N-[1-(2-feniletil)piperidin-4-il]ciclopropancarboxamidă (ciclopropilfentanil) și 2-metoxi-N-fenil-N-[1-(2-feniletil)piperidin-4-il]acetamidă (metoxiacetilfentanil) unor măsuri de control
            
         
         
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive
                  2
               , în special articolul 8 alineatul (3),
            
            
               având în vedere propunerea Comisiei Europene,
            
            
               având în vedere avizul Parlamentului European
                  3
               , 
            
            
               întrucât:
            
            
               (1)În cadrul unei sesiuni speciale din 21 martie 2018 a Comitetului științific extins al Observatorului European pentru Droguri și Toxicomanie (OEDT), au fost elaborate, în conformitate cu articolul 6 din Decizia 2005/387/JAI, rapoarte de evaluare a riscurilor privind noile substanțe psihoactive N-fenil-N-[1-(2-feniletil)piperidin-4-il]ciclopropancarboxamidă(ciclopropilfentanil) și 2-metoxi-N-fenil-N-[1-(2-feniletil)piperidin-4-il]acetamidă (metoxiacetilfentanil), care au fost transmise ulterior Comisiei și Consiliului la 23 martie 2018.
            
            
               (2)Cele două substanțe, ciclopropilfentanil și metoxiacetilfentanil, sunt opioide sintetice înrudite din punct de vedere structural cu fentanilul, o substanță controlată, utilizată pe scară largă în medicină ca adjuvant în anestezia generală practicată în timpul intervențiilor chirurgicale și pentru calmarea durerii. Ciclopropilfentanilul este înrudit structural și cu butirfentanilul, o altă substanță controlată la nivel internațional. Metoxiacetilfentanilul este înrudit structural și cu ocfentanilul
                  4
                și acetilfentanilul, ambele substanțe fiind controlate la nivel internațional. 
            
            
               (3)Substanța ciclopropilfentanil este disponibilă în Uniune cel puțin din luna iunie 2017 și a fost detectată în șase state membre care au raportat un total de 140 de confiscări în perioada iunie 2017-ianuarie 2018. Este probabil ca numărul cazurilor detectate să fie raportate sub nivelul real, întrucât nu se efectuează în mod sistematic verificări pentru detectarea acestei substanțe. În majoritatea cazurilor, această substanță a fost confiscată sub formă de pulbere, dar, într-o măsură mai mică, a fost confiscată și sub formă lichidă sau de tablete. Cantitățile detectate sunt relativ mici. Cu toate acestea, ar trebui să se țină seama de potența ridicată care este tipică fentanilurilor.
            
            
               (4)Au fost raportate 77 de decese de către două state membre în cazul cărora a fost confirmată expunerea la ciclopropilfentanil. Decesele au survenit într-o perioadă scurtă de timp, și anume între iunie și decembrie 2017. În majoritatea cazurilor, împreună cu ciclopropilfentanilul au fost detectate și alte droguri. În cazul a cel puțin 74 decese, substanța ciclopropilfentanil a fost cauza deceselor sau este posibil să fi contribuit la acestea. Nu s-au raportat intoxicații acute în urma expunerii confirmate la ciclopropilfentanil. Este probabil ca naloxonul să acționeze ca antidot în cazul intoxicațiilor provocate de ciclopropilfentanil. Este posibil ca atât intoxicațiile neletale, cât și decesele să fie detectate și raportate sub nivelul real, având în vedere că această substanță nu este verificată sistematic. Expunerea accidentală la ciclopropilfentanil poate prezenta un risc pentru familia și prietenii utilizatorului, personalul responsabil de asigurarea respectării legii, personalul serviciilor de urgență, al serviciilor medicale și al laboratoarelor criminalistice, precum și pentru angajații serviciilor de detenție și ai serviciilor poștale.
            
            
               (5)Nu există dovezi directe cu privire la implicarea grupurilor infracționale organizate în producția, distribuția (traficul) și furnizarea substanței ciclopropilfentantil în Uniune. Cu toate acestea, având în vedere că substanța a fost detectată într-un eșantion de heroină și în medicamente falsificate, implicarea criminalității organizate nu poate fi exclusă. Informațiile disponibile sugerează că substanța ciclopropillfentanil este produsă de întreprinderi chimice din China, însă capacitatea de a produce fentaniluri poate exista de asemenea în pe teritoriul Uniune.
            
            
               (6)Substanța ciclopropilfentanil apare ca fiind vândută online, în cantități mici, dar și cu ridicata, sub pretextul de a fi o „substanță chimică utilizată în cercetare” sau un înlocuitor „legal” pentru opioide ilegale, în principal sub formă de pulbere ori sub formă lichidă în spray-uri nazale gata de utilizare. În plus, din informațiile obținute în urma confiscărilor reiese că ciclopropilfentanilul a fost utilizat, de asemenea, pentru producerea de tablete falsificate (false) de medicamente populare precum benzodiazepina și analgezicele. Informațiile obținute în urma confiscărilor sugerează că este posibil ca ciclopropilfentanilul să fi fost vândut și pe piața substanțelor opioide ilegale ca metoxiacetilfentanil și ca heroină, dar și în amestecuri cu alte opioide precum heroina. Din acest motiv, este posibil ca utilizatorii să nu fie conștienți că utilizează un fentanil.
            
            
               (7)Substanța metoxiacetilfentanil este disponibilă în Uniune cel puțin din luna noiembrie 2016 și a fost detectată în unsprezece state membre care au raportat un total de 44 de confiscări în perioada iunie 2017-decembrie 2017. Este probabil ca numărul cazurilor detectate să fie raportat sub nivelul real, întrucât nu se efectuează în mod sistematic verificări pentru detectarea acestei substanțe. În majoritatea cazurilor, această substanță a fost confiscată sub formă de pulbere, dar, într-o măsură mai mică, a fost confiscată și sub formă de tablete. Cantitățile detectate sunt relativ mici. Cu toate acestea, ar trebui să se țină seama de potența ridicată care este tipică fentanilurilor.
            
            
               (8)În patru state membre au fost raportate 13 decese în care s-a confirmat expunerea la metoxiacetilfentanil. În toate cazurile, împreună cu metoxiacetilfentanilul au fost detectate și alte droguri. În cazul a cel puțin șapte decese, substanța metoxiacetilfentanil a fost cauza deceselor sau este posibil să fi contribuit la acestea. Au fost raportate intoxicații acute în urma expunerii confirmate la metoxiacetilfentanil. Este probabil ca naloxonul să acționeze ca antidot în cazul intoxicațiilor provocate de metoxiacetilfentanil. Este posibil ca atât intoxicațiile neletale, cât și decesele să fie detectate și raportate sub nivelul real, având în vedere că această substanță nu este verificată sistematic. Expunerea accidentală la metoxiacetilfentanil poate prezenta un risc pentru familia și prietenii utilizatorului, personalul responsabil de asigurarea respectării legii, personalul serviciilor de urgență, al serviciilor medicale și al laboratoarelor criminalistice, precum și pentru angajații serviciilor de detenție și ai serviciilor poștale. 
            
            
               (9)Nu există informații care să sugereze implicarea grupurilor infracționale organizate în producția, distribuția (traficul) și furnizarea de metoxiacetilfentanil în Uniunea Europeană. Informațiile disponibile sugerează că substanța metoxiacetilfentanil este produsă de întreprinderi chimice din China, însă capacitatea de a se produce fentaniluri poate exista de asemenea în Uniune.
            
            
               (10)Substanța metoxiacetilfentanil apare ca fiind vândută online, în cantități mici, dar și cu ridicata, sub pretextul de a fi o „substanță chimică utilizată în cercetare” sau un înlocuitor „legal” pentru opioide ilegale, în principal sub formă de pulbere ori sub formă lichidă în spray-uri nazale gata de utilizare. Informațiile obținute în urma confiscărilor sugerează posibilitatea ca substanța metoxiacetilfentanil să fi fost vândută și pe piața de substanțe opioide ilegale, unde este vândută ca atare sau este folosită pentru fabricarea de produse contrafăcute de analgezice opioide și benzodiazepină. Din acest motiv, este posibil ca utilizatorii să nu fie conștienți că utilizează un fentanil.
            
            
               (11)Substanțele ciclopropilfentanil și metoxiacetilfentanil nu au utilizări recunoscute în domeniul medicinei umane sau veterinare în Uniune și, din câte se pare, nici în alte țări. Nu există indicii că aceste substanțe pot fi utilizate în alt scop decât ca etalon analitic de referință și în cercetarea științifică.
            
            
               (12)Rapoartele de evaluare a riscurilor arată că prin continuarea cercetării s-ar putea răspunde la multe dintre întrebările legate de ciclopropilfentanil și metoxiacetilfentanil care apar ca urmare a lipsei de date cu privire la riscurile la adresa sănătății individuale, a sănătății publice și la adresa societății. Cu toate acestea, dovezile și informațiile disponibile privind riscurile pentru sănătate și societate pe care le implică aceste substanțe, având în vedere și similaritatea lor cu fentanilul, oferă motive suficiente pentru a supune ciclopropilfentanilul și metoxiacetilfentanilul unor măsuri de control în întreaga Uniune.
            
            
               (13)Substanțele ciclopropilfentanil și metoxiacetilfentanil nu se regăsesc pe lista substanțelor controlate în temeiul Convenției unice din 1961 a Organizației Națiunilor Unite asupra substanțelor stupefiante sau al Convenției Organizației Națiunilor Unite din 1971 privind substanțele psihotrope. În prezent, aceste substanțe nu fac obiectul unei evaluări de către sistemul Organizației Națiunilor Unite.
            
            
               (14)Având în vedere că opt state membre controlează ciclopropilfentanilul și că nouă state membre controlează metoxiacetilfentanilul în temeiul legislației lor naționale în materie de control al drogurilor, iar cinci state membre controlează ciclopropilfentanilul și, respectiv, metoxiacetilfentanilul în temeiul legislației din alte domenii, supunerea acestor substanțe unor măsuri de control în întreaga Uniune ar contribui la evitarea apariției unor obstacole în cooperarea transfrontalieră în domeniul aplicării legii și în cel judiciar, precum și la protecția împotriva eventualelor riscuri generate de disponibilitatea și consumul acestor substanțe.
            
         
         
            
               (15)Decizia 2005/387/JAI conferă Consiliului competențe de executare cu scopul de a asigura, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin supunerea substanțelor respective unor măsuri de control în întreaga Uniune. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare pentru a supune substanțele ciclopropilfentanil și metoxiacetilfentanil unor măsuri de control în întreaga Uniune.
            
            
               (16)Danemarca este supusă obligațiilor care îi revin în temeiul Deciziei 2005/387/JAI și, prin urmare, participă la adoptarea și punerea în aplicare a prezentei decizii.
            
            
               (17)Irlanda este supusă obligațiilor care îi revin în temeiul Deciziei 2005/387/JAI și, prin urmare, participă la adoptarea și la aplicarea prezentei decizii.
            
            
               (18)Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea și aplicarea prezentei decizii, nu are obligații în temeiul acesteia și aceasta nu i se aplică,
            
            
               ADOPTĂ PREZENTA DECIZIE: 
            
            
               Articolul 1
            
            
               Se impun măsuri de control în întreaga Uniune cu privire la noile substanțe psihoactive N­fenil-N-[1-(2-feniletil)piperidin-4-il]ciclopropancarboxamidă (ciclopropilfentanil) și 2­metoxi-N-fenil-N-[1-(2-feniletil)piperidin-4-il]acetamidă (metoxiacetilfentanil).
            
            
               Articolul 2
            
            
               Până cel târziu la [un an de la data publicării prezentei decizii], statele membre iau măsurile necesare, în conformitate cu legislația lor națională, pentru a supune noile substanțe psihoactive menționate la articolul 1 măsurilor de control și sancțiunilor penale prevăzute de legislația lor, în baza obligațiilor care le revin în temeiul Convenției unice din 1961 a Organizației Națiunilor Unite asupra stupefiantelor, astfel cum a fost modificată prin Protocolul din 1972.
            
            
               Articolul 3
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
               Prezenta decizie se aplică în conformitate cu tratatele.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 127, 20.5.2005, p. 32.
               
               
                  
                     (2)
                  
                        JO L 127, 20.5.2005, p. 32.
               
               
                  
                     (3)
                  
                        JO C …, xx.xx.2018, p. xx.
               
               
                  
                     (4)
                  
                        În cadrul celei de a 61-a sesiuni a Comisiei privind stupefiantele din luna martie 2018, substanța ocfentanil a fost inclusă în lista stupefiantelor cuprinse în tabelul I din Convenția unică din 1961 a Organizației Națiunilor Unite (ONU) asupra stupefiantelor, astfel cum a fost modificată prin Protocolul din 1972 (denumită în continuare „Convenția asupra stupefiantelor”).